Document ID: 31994D0385

31994D0385
L 176/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 юни 1994 година
относно пускането на пазара на продукт, съдържащ генетично модифициран организъм, семена от хербицидноустойчивия сорт тютюн ITB 1000 OX, съгласно член 13 от Директива 90/220/ЕИО на Съвета
(94/385/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/220/ЕИО на Съвета от 23 април 1990 г. относно умишлено изхвърляне в околната среда на генетично модифицирани организми (ГМО) (1), и по-специално член 13 от нея;
като има предвид, че съгласно част В от Директива 90/220/ЕИО на Съвета съществува процедура на Общността, подпомагаща компетентния орган на държавата-членка да дава съгласие за пускането на пазара на продукти, съдържащи ГМО;
като има предвид, че е изпратено известие до компетентните органи на държавата-членка, относно пускането на пазара на такъв продукт (хербицидноустойчив сорт тютюн);
като има предвид, че компетентният орган след това е препратил досието на Комисията с положително становище;
като има предвид, че Комисията е препратила досието на компетентните органи на всички държави-членки; като има предвид, че компетентните органи на някои държави-членки са повдигнали възражение към посоченото досие;
като има предвид, че следователно съгласно член 13, параграф 3 се изисква Комисията да вземе решение съгласно процедурата, предвидена в член 21 от Директива 90/220/ЕИО;
като има предвид, че съгласно Директива 90/220/ЕИО се оценяват само рисковете, свързани с пускането на самото гентично модифицирано тютюнево растение;
като има предвид, че освен това разрешенията за химически хербициди, използвани за растенията и оценката на влиянието на тяхната употреба върху околната среда, попадат в приложното поле на Директива 91/414/ЕИО на Съвета от 15 юли 1991 г. относно пускането на пазара на продукти за защита на растенията (2) и не попадат в приложното поле на Директива 90/220/ЕИО на Съвета;
като има предвид, че Комисията, като е разгледала досието и като е взела предвид цялата информация, изпратена от органите на държавите-членки, включително наличните данни от направени тестове, установява, че потенциалните рискове за човешкото здраве и околната среда от пускането на пазара и отглеждането на тютюневи сортове, устойчиви на хербицида бромоксинил, не се очаква да бъдат значителни, що се отнася до аспектите съгласно Директива 90/220/ЕИО;
като има предвид, че в резултат Комисията може да вземе положително решение за пускането на пазара на посочения продукт, съгласно Директива 90/220/ЕИО;
като има предвид, че настоящото решение е в съответствие със становището на Комитета на представителите на държавите-членки, създаден съгласно член 21 от Директива 90/220/ЕИО,
ПРИЕ НАСТОЯЩОТО РЕШЕНИЕ:
Член 1
Взема се положително решение, с което се дава съгласие от органите на Франция съгласно член 13 от Директива 90/220/ЕИО за пускане на пазара на следния продукт, съобщен от Société nationale d'exploitation industrielle des tabacs et allumettes (Seita) (номер на съобщението: C/F/93/08-02):
Семена от генетично модифицирани Nicotiana tabacum (общо наименование: Тютюн), сорт ITB 1000 OX, мъжки стерилен хибрид, устойчив на хербицида бромоксинил и съдържащ ген nitrilase от Klebsiella ozaenae, промотора RuBisCo SSU от Helianthus annuus и nopaline synthase генен регулатор от Agrobacterium tumefaciens pTiA6.
Член 2
Адресати на настоящото решение са държавите-членки.
Съставено в Брюксел на 8 юни 1994 година.

Labels: 3
18
17
6